Operaen
Operaen, Det Kongelige Teaters operahus til opførelse af både opera og ballet på Holmen i København, indviet 2005.
Bygningen er doneret af A.P. Møller og Hustru Chastine Mc-Kinney Møllers Fond til almene Formaal.
Udgravningerne på Dokøen påbegyndtes 2001, og den monumentale bygning med det karakteristiske store tagudhæng over den kurvede glasfacade, placeret i Amalienborg-anlæggets ene akse, stod færdig 2004 efter tegninger af arkitekten Henning Larsen.
Store scene (med scenetæppe af Per Arnoldi) har mellem 1500 og 1700 pladser, afhængigt af størrelsen på orkestergraven, der kan rumme op til 110 musikere. Den lille scene, Takkelloftet, er et multifunktionelt rum med fleksibel indretning til opførelse af bl.a. eksperimentalværker; her kan være op til 180 tilskuere.
Den kunstneriske udsmykning af Operaen omfatter bl.a. i den store foyer tre lysskulpturer af Olafur Elíasson og fire bronzerelieffer af Per Kirkeby, i Takkelloftets foyer et maleri af Tal R.
Se også Det Kongelige Teater.